b'\n_START_ARTICLE_\nEil\xc4\x97 (duomen\xc5\xb3 strukt\xc5\xabra)\n_START_PARAGRAPH_\nEil\xc4\x97 \xe2\x80\x93 duomen\xc5\xb3 strukt\xc5\xabra, veikianti FIFO principu. \xc4\xae eil\xc4\x99 elementai dedami ta pa\xc4\x8dia tvarka, kuria yra i\xc5\xa1 jos imami. Savo veikimu primena eil\xc4\x99 parduotuv\xc4\x97je: pirmas prie kasos at\xc4\x97j\xc4\x99s \xc5\xbemogus aptarnaujamas pirmiausiai, o paskutinis \xc4\xaf eil\xc4\x99 atsistoj\xc4\x99s \xe2\x80\x93 paskiausiai._NEWLINE_Eil\xc4\x97s pla\xc4\x8diai naudojamos programavime, kai reikia buferizuoti duomenis arba tiesiog vykdyti asinchronin\xc4\xaf duomen\xc5\xb3 apdirbim\xc4\x85 (pvz., tinklo programose)._NEWLINE_\xc4\xaeprastin\xc4\x97 eil\xc4\x97 vadinama garbinga (angl. fair), nes ji pirmiausia gr\xc4\x85\xc5\xbeina \xe2\x80\x9eaptarnauti\xe2\x80\x9c ilgiausiai laukus\xc4\xaf (seniausiai pad\xc4\x97t\xc4\x85) element\xc4\x85. Kartais naudojamos ir \xe2\x80\x9enegarbingos\xe2\x80\x9c realizacijos, kur element\xc5\xb3 gr\xc4\x85\xc5\xbeinimo tvarka n\xc4\x97ra garantuota. Grie\xc5\xbet\xc4\x85 gr\xc4\x85\xc5\xbeinimo tvark\xc4\x85 sunku u\xc5\xbetikrinti konkurentin\xc4\x97se eil\xc4\x97se, kuri\xc5\xb3 algoritmai turi b\xc5\xabti neblokuojant vienu metu vykdomi keleto lygiagre\xc4\x8di\xc5\xb3 gij\xc5\xb3._NEWLINE_Eil\xc4\x97 gali tur\xc4\x97ti maksimali\xc4\x85 leistin\xc4\x85 talp\xc4\x85. Jei naujai pridedamas elementas vir\xc5\xa1ija \xc5\xa1ios talpos ribas, paprastos realizacijos tai gali i\xc5\xa1kart interpretuoti kaip klaid\xc4\x85, ta\xc4\x8diau yra lygiagretaus programavimo algoritmai, kurie numatyt\xc4\x85 laik\xc4\x85 laukia, jog galb\xc5\xabt tuo metu kita gija vien\xc4\x85 eil\xc4\x97s element\xc5\xb3 pa\xc5\xa1alins, sukurdama vietos naujam._NEWLINE_Jei eil\xc4\x97 tu\xc5\xa1\xc4\x8dia, reik\xc5\xa1m\xc4\x97s pa\xc4\x97mimo metodas gali gr\xc4\x85\xc5\xbeinti sutart\xc4\x85 reik\xc5\xa1m\xc4\x99 \xe2\x80\x9ejoks\xe2\x80\x9c (null). Ta\xc4\x8diau lygiagre\xc4\x8diam programavimui skirtos eil\xc4\x97s gali tur\xc4\x97ti metod\xc4\x85, skirt\xc4\x85 pristabdyti elemento klausian\xc4\x8di\xc4\x85 gij\xc4\x85 tol, kol kitos gijos eil\xc4\x97s nepapildys vienu ar daugiau naujais elementais._NEWLINE_\xc4\xaeprastin\xc4\x97 eil\xc4\x97 paprastai gali veikti tik jei ja vienu metu manipuliuoja viena gija. Sinchronizuota eil\xc4\x97 pati u\xc5\xbetikrina, jog visomis esmin\xc4\x97mis jos duomen\xc5\xb3 stukt\xc5\xabromis vienu metu manipuliuos tik viena gija (kol vienoje gijoje vykdomas tokios eil\xc4\x97s metodas, kitos gijos, besikreipian\xc4\x8dios \xc4\xaf eil\xc4\x97s metodus, pristabdomos). Konkurentin\xc4\x97s eil\xc4\x97s algoritmas yra toks, jog duomen\xc5\xb3 strukt\xc5\xabromis gali vienu metu saugiai manipuliuoti ir daug gij\xc5\xb3._NEWLINE_Kartais eil\xc4\x97s realizuojamos tiesini\xc5\xb3 s\xc4\x85ra\xc5\xa1\xc5\xb3 pagrindu.'